b'\n_START_ARTICLE_\nPetter Forsstr\xc3\xb6m\n_START_PARAGRAPH_\nPetter Teodor Forsstr\xc3\xb6m (7. marraskuuta 1877 S\xc3\xa4rkisalo \xe2\x80\x93 13. marraskuuta 1967 Lohja) oli suomalainen teollisuusmies, vuorineuvos ja Lohjan kalkkiteollisuuden is\xc3\xa4. Forsstr\xc3\xb6m toimi Lohjan Kalkkitehdas Oy:n toimitusjohtajana poikkeuksellisen pitk\xc3\xa4n ajan, 65 vuotta. Vuonna 1946 h\xc3\xa4net tuomittiin vankilaan maanpetoksesta osallistuttuaan jatkosodan loppuvaiheessa ja Lapin sodan aikana saksalaismielisen vastarintaliikkeen toimintaan.\n_START_SECTION_\nUra\n_START_PARAGRAPH_\nMerikapteenin poika Forsstr\xc3\xb6m hankki aikanaan panimomestarin koulutuksen Saksassa. _NEWLINE_Forsstr\xc3\xb6m toimi is\xc3\xa4ns\xc3\xa4 perustaman Lohjan Kalkkitehdas Oy:n toimitusjohtajana enn\xc3\xa4tysm\xc3\xa4isen pitk\xc3\xa4n ajan, vuodet 1897\xe2\x80\x931962. T\xc3\xa4n\xc3\xa4 aikana yritys rakensi Lohjan Virkkalaan ensin vuonna 1897 Virkkalan kalkkitehtaan ja vuonna 1919 my\xc3\xb6s sementtitehtaan. Yhti\xc3\xb6 oli p\xc3\xb6rssilistalla vuodesta 1924 siihen saakka kun se fuusioitiin W\xc3\xa4rtsil\xc3\xa4\xc3\xa4n 1990. Forsstr\xc3\xb6m perusti yhti\xc3\xb6n yll\xc3\xa4pit\xc3\xa4m\xc3\xa4n sairaalan ja panosti runsaasti henkil\xc3\xb6kunnan asuntotuotantoon ja hyvinvointiin. 1962 h\xc3\xa4n ilmoitti j\xc3\xa4\xc3\xa4v\xc3\xa4ns\xc3\xa4 el\xc3\xa4kkeelle n\xc3\xa4in: \xe2\x80\x9dSuomessa 65 vuotta on yleinen el\xc3\xa4ke-ik\xc3\xa4. Kun nyt olen ollut 65 vuotta toimitusjohtajana, pyyd\xc3\xa4n saada j\xc3\xa4\xc3\xa4d\xc3\xa4 el\xc3\xa4kkeelle.\xe2\x80\x9d Hallituksen j\xc3\xa4senen\xc3\xa4 h\xc3\xa4n pysyi kuolemaansa saakka. Forsstr\xc3\xb6min viimeinen uudishanke oli Inkoon syv\xc3\xa4satama, jota alettiin rakentaa 1960-luvun lopussa._NEWLINE_Kutsumanimell\xc3\xa4 Kalkki-Petteri tunnettu Petter Forsstr\xc3\xb6m oli luomassa my\xc3\xb6s Lohjan S\xc3\xa4hk\xc3\xb6 Oy:t\xc3\xa4, ja h\xc3\xa4nen aloitteesta syntyi vuonna 1927 Lohjan Konepajakoulu. Forsstr\xc3\xb6m kuului kenraali C.G.E. Mannerheimin yst\xc3\xa4viin ja mets\xc3\xa4stystovereihin. 1939 syksyll\xc3\xa4 Forsstr\xc3\xb6m varusti Suomen ainoan yksityisen ilmatorjuntapatterin suojaamaan tehtaitaan ja Lohjaa.\n_START_SECTION_\nPoliittiset mielipiteet ja maanpetostuomio\n_START_PARAGRAPH_\nPoliittiselta kannaltaan Forsstr\xc3\xb6mi\xc3\xa4 voi luonnehtia radikaalin oikeistolaiseksi. H\xc3\xa4n oli yksi niist\xc3\xa4 elinkeinoel\xc3\xa4m\xc3\xa4n edustajista, jotka henkil\xc3\xb6kohtaisesti, yrityksens\xc3\xa4 kautta tai elinkeinoel\xc3\xa4m\xc3\xa4n j\xc3\xa4rjest\xc3\xb6jen v\xc3\xa4lityksell\xc3\xa4 avustivat rahallisesti Lapuan liikett\xc3\xa4 sen eri vaiheissa. H\xc3\xa4n oli perustamassa Lapun liikkeen edelt\xc3\xa4j\xc3\xa4\xc3\xa4 Suomen Lukkoa. _NEWLINE_Forsstr\xc3\xb6m toimi vuoden 1930 syksyll\xc3\xa4 syntyneen Lapuan Liike r.y.:n hallintoelimiss\xc3\xa4. H\xc3\xa4n otti kuitenkin Kai Donnerin lailla r.y.:hyn et\xc3\xa4isyytt\xc3\xa4 etenkin tyytym\xc3\xa4tt\xc3\xb6m\xc3\xa4n\xc3\xa4 sen p\xc3\xa4\xc3\xa4sihteeriin Kurt Martti Walleniukseen. _NEWLINE_Toisin kuin useat muut yritt\xc3\xa4j\xc3\xa4t ja yritysjohtajat, joille Lapuan liikkeen saavutukset kommunismin kukistamisessa riittiv\xc3\xa4t, Forsstr\xc3\xb6m ilmaisi sittemminkin radikaaleja \xc3\xa4\xc3\xa4rioikeistolaisia k\xc3\xa4sityksi\xc3\xa4. Forsstr\xc3\xb6min tuttavapiiriin kuului useita suomalaisia \xc3\xa4\xc3\xa4rioikeistolaisia vaikuttajia, muun muassa Bertel Gripenberg, Johan Fabritius, Arvi Kalsta ja Yrj\xc3\xb6 Raikas. Forsstr\xc3\xb6m rahoitti Raikkaan toimittamaa Kansallissosialisti-lehte\xc3\xa4 sek\xc3\xa4 suomenruotsalaisen kansallissosialistisen Samfundet Folkgemenskap-j\xc3\xa4rjest\xc3\xb6n F\xc3\xb6r Frihet och R\xc3\xa4tt-lehte\xc3\xa4. _NEWLINE_Forsstr\xc3\xb6m luonnehti 1940-luvun alussa yrityst\xc3\xa4\xc3\xa4n Lohjan Kalkkitehdas Oy:t\xc3\xa4 per\xc3\xa4ti \xe2\x80\x9dkansallissosialistisena pienoisyhdyskuntana keskell\xc3\xa4 liberaalidemokraattista j\xc3\xa4rjestelm\xc3\xa4\xc3\xa4\xe2\x80\x9d. _NEWLINE_Jatkosodan loppuvaiheissa natsi-Saksan ja Suomen v\xc3\xa4lirikon l\xc3\xa4hestyess\xc3\xa4 ja Suomen pyrkiess\xc3\xa4 erillisrauhaan Forsstr\xc3\xb6m osallistui elokuussa 1944 Saksan tiedustelupalvelu Sicherheitsdienstin eli SD:n organisoimaan kokoukseen, jossa perustettiin saksalaismielinen vastarintaliike Suomeen. Forsstr\xc3\xb6m osaltaan rahoitti organisaation toimintaa muun muassa ostamalla moottoriveneit\xc3\xa4, joilla hoidettiin etappikuljetuksia Ruotsiin. Organisaation paljastumisen j\xc3\xa4lkeen Forsstr\xc3\xb6m sai kuuden vuoden kuritushuonetuomion, josta h\xc3\xa4n k\xc3\xa4rsi k\xc3\xa4yt\xc3\xa4nn\xc3\xb6n mukaan puolet ja oli vapauduttuaan viel\xc3\xa4 kansalaisluottamusta vailla._NEWLINE_Forsstr\xc3\xb6m p\xc3\xa4\xc3\xa4stettiin 70-vuotismerkkip\xc3\xa4iv\xc3\xa4ns\xc3\xa4 kunniaksi vierailemaan kotonaan Lohjalla. Syntym\xc3\xa4p\xc3\xa4iv\xc3\xa4juhliin osallistui noin 250 onnittelijaa, muun muassa Suomen marsalkka Mannerheim._NEWLINE_Vankilassa ollessaan Forsstr\xc3\xb6m ker\xc3\xa4si varat nuorten vankien ammattikoulun perustamiseksi Riihim\xc3\xa4elle. Ammattikoulu aloitti toimintansa 1949. H\xc3\xa4n alkoi my\xc3\xb6s systemaattisesti ty\xc3\xb6llist\xc3\xa4\xc3\xa4 vapautuneita vankeja._NEWLINE_Vuonna 1952 kansalaisluottamusta vaille olleelle Forsstr\xc3\xb6mille my\xc3\xb6nnettiin Suomen Leijonan ritarikunnan komentajamerkki.'